SL Uradni list Evropske unije C 289/15

Objava vloge za registracijo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 289/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„VADEHAVSSTUDE“

ES št.: DK-PGI-0005-0770-25.03.2009

ZGO ( X ) ZOP ( )

1. Ime:

„Vadehavsstude“

2. Država članica ali tretja država:

Danska

3. Opis kmetijskega proizvoda ali živila:

3.1 Vrsta proizvoda:

Razred 1.1: Sveže meso (in drobovina)

3.2 Opis proizvoda, za katerega se uporablja ime iz 1. točke:

„Vadehavsstude“ je sveže meso mladega goveda, rejenega na opredeljenem geografskem območju. Gre za živali danske črno-bele pasme, znane tudi kot danska holštajn pasma, ali križance med živalmi danske holštajn pasme in belgijske belo-plave pasme. Meso „Vadehavsstude“ se pridobiva izključno iz kastriranih samcev, ki morajo biti rojeni na določenem geografskem območju.

Sveže meso : celi trupi, polovice trupov, četrtine in kosi Teža ob zakolu : 200–380 kg Starost ob zakolu : najmanj 18 mesecev in manj kot 30 mesecev Oblika : najmanj 3,50 Barva : 3–4 Zamaščenost : 3–4

Lestvica barve in zamaščenosti je v skladu z zahtevami glede najmanjše kakovosti, določenimi z razglasom danske krone v zvezi z govedino.

3.3 Surovine:

—

3.4 Krma (samo za proizvode živalskega izvora):

Pozimi mora biti vsaj 50 % krme za živali proizvedene na opredeljenem območju.

Krmo v zimskih mesecih sestavlja travna in koruzna silaža.

Živali se morajo vsaj 4 mesece in pol na leto pasti na slanih traviščih določenega geografskega območja.

3.5 Posebni proizvodni postopki, ki jih je treba izvajati na opredeljenem geografskem območju:

Vse živali morajo biti rojene in rejene na določenem geografskem območju.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Vse zaklane živali morajo biti ožigosane z logotipom „Vadehav Marsk og Mad“. Logotip mora biti nameščen na embalaži končnega proizvoda in odtisnjen na zaklano žival, da se zagotovi sledljivost.

4. Kratka opredelitev geografskega območja:

Geografsko območje je regija Waddensko morje na jugozahodu Danske. Regija Waddensko morje se razteza na območju treh otokov – Romø, Mandø and Fanø, ter na kopnem, kjer se danski del regije konča na južni meji z Nemčijo. Na severu meja sovpada z mejo nacionalnega parka Waddensko morje, na vzhodu pa je regija omejena z avtocesto A11.

5. Povezanost z geografskim območjem:

5.1 Posebnosti geografskega območja:

Trgovsko mesto Ribe je bilo ustanovljeno okoli leta 710. Arheološka izkopavanja so razkrila blago, ki se je tam prodajalo, in eden izmed najzgodnejših proizvodov za prodajo je bilo govedo. Govedo je prihajalo iz vasi na slanih traviščih okoli Waddenskega morja, kar dokazuje, da so kmetje govedo tam redili že v železni dobi. Govedo se je v mestu Ribe prodajalo še cel srednji vek, govedo iz regije Waddensko morje pa je bilo za to mesto več stoletij eden izmed najpomembnejših izvoznih proizvodov.

Proizvodnja mesa iz regije Waddensko morje („Vadehavsstude“) je osnovana na tradiciji rejenja goveda na slanih traviščih. Življenje kmetov v regiji je bilo velikokrat težko. Vsako leto so na območje pridivjale nevihte in z njimi poplave na kmetijskih površinah. Morje je za seboj pustilo rodoviten mulj in ustvarilo bujna travišča na slanih zemljiščih, na katerih so se poleti pasle živali in so bila vir krme za zimo.

V članku iz leta 1968 o raziskavah prsti na slanih traviščih „Jordbundsundersøgelser i marsken“ v publikaciji „Tidsskrift for planteavl“ je Lorens Hansen preučil vzorce prsti iz slanih travišč. V članku navaja, da je ta prst zaradi visoke vsebnosti ilovice in svoje sestave naravno bogata s kalijem. Za obdelovalna zemljišča se vsebnost natrija redko določa, saj je ponavadi zelo nizka in ne vpliva na sestavo prsti. Vendar pa je v prsti iz slanih travišč vsebnost natrija pogosto zelo visoka zaradi soli, ki jo je ob nastanku travišč za seboj pustilo morje.

Robustne trave, ki so dobro prilagojene na razmere na slanih traviščih, so bogate s hranili in lahko preživijo v raznolikih vremenskih pogojih. Paša na tem območju je edinstvena zaradi neprizanesljivih pogojev in slanosti Waddenskega morja. Ko morje poplavi zemljišča, za seboj pusti sol in minerale v prsti. Na obali rastejo zlasti naslednje rastline in trave:

— v notranjosti ob nasipu: drobna trava, samosevna bela detelja, navadna nokota, mali škrobotec, kalužnica in poljski nagelj;

— na nižjih območjih: mrežnica, obmorska triroglja in nekatere grobe trave;

— na zunanjem/najnižjem delu obale: slanovka in osočnik.

5.2 Posebnosti proizvoda:

Slepo testiranje mesa goveda, rejenega na slanih traviščih, je pokazalo, da je meso:

— mehkejše,

— sočnejše,

— bolj slanega okusa,

— čvrstejše in

— bolj aromatično

kot meso tradicionalno rejenega goveda.

Meso tradicionalno gojenega goveda je bilo od tistega z Waddenskega morja bolje točkovano samo glede zamaščenosti in barve.

5.3 Vzročna povezanost geografskega območja z določeno kakovostjo, slovesom ali drugimi značilnostmi proizvoda:

Neprijazno okolje za rejce goveda iz regije Waddensko morje predstavlja velik izziv. Zapis iz preteklosti navaja: „Za to območje so bila značilna obsežna travišča, na katerih so se lačne živali hranile z obilico trave, ki so jo kmetje kosili za seno za zimo. Trava s slanih travišč je bila zelo zdrava, zlasti ker je bilo območje večkrat na leto poplavljeno in je bilo tako obogateno s soljo in minerali iz morske vode. Na kmetijah v notranjosti je bilo skotenih veliko telet, ki so jih nato gnali na slana travišča, kjer so se poredila za prodajo na tržnicah v Husumu ali Hamburgu. Teleta so bila pred pašo na slanih traviščih pogosto šibka in celo bolna, vendar so ob bogati travi zrasla v zdravo in dobro nahranjeno govedo.“

Za govedino, proizvedeno v regiji Waddensko morje, je bila stoletja znano, da je dober in visokokakovosten proizvod ter ima zaradi posebnih pogojev območja značilno slan okus. Ko morje ob plimi poplavi območje, v prsti pusti sol in minerale. Živali se pasejo na slanih traviščih, kjer visoka vsebnost kalija in natrija v travi vpliva na okus, zaradi česar je meso „Vadehavsstude“ posebne kakovosti in značilno slanega okusa.

Meso „Vadehavsstude“ se prodaja kot posebni proizvod nacionalnega parka Waddensko morje, ime pa uporabljajo tako lokalni proizvajalci kot distributerji.

Proizvodnja mesa „Vadehavsstude“ je kot pomembna značilnost območja predstavljena v turističnih brošurah regije Waddensko morje in nacionalnega parka Waddensko morje.

Sklic na objavo specifikacije:

http://www.foedevarestyrelsen.dk/SiteCollectionDocuments/25_PDF_word_filer%20til%20download/06kontor/Maerkning/Oprindelsesmaerkning_af_foedevarer/Varespecifikation%20for%20Vadehavsstude.pdf

(1) UL L 93, 31.3.2006, str. 12.